**María Josefa Yzuel**, nada en Jaca (Huesca) en 1940, é unha física española. En 1971 obtivo o título de Profesora Agregada de Universidade na área de física, converténdose na primeira muller en acadar esta titulación no estado español.

Traxectoria
-----------

Empezou a súa carreira científica na Universidade de Zaragoza onde se licenciou en Ciencias Físicas no ano 1962 e doutorouse en 1966. Obtivo o título de Profesora Agregada de Universidade en física no ano 1971, e en 1982 conseguiu ser Catedrática de Universidade.

Ao comezo da súa actividade académica foi docente nas universidades de Granada e Zaragoza. Desde 1983 forma parte do persoal académico da Universidade Autónoma de Barcelona (UAB), onde traballa como profesora emérita. Na UAB, levou a cabo tarefas docentes, de investigación, e participou en diferentes órganos de goberno. A súa investigación centrouse sempre no campo da Óptica, contribuíndo con publicacións científicas e dirixindo teses doutorais. Os últimos vinte anos estivo traballando en filtros de transmisión solar non uniforme para a mellora da calidade dos sistemas ópticos e lentes formadores de imaxes, na *introdución da información de cor no proceso de recoñecemento óptico de formas* e no *uso e caracterización de pantallas de cristal líquido para a xeración de elementos ópticos difractivos*. Fundou o *Laboratori de Processat d’Imatges* na UAB e liderou o proxecto europeo A new 3D measurement technique for fast inspection of large, slightly unflat surfaces no programa *Competitive and Sustainable Growth* (2002-2005).

Tamén é Académica Numeraria da Real Academia de Ciencias e Artes de Barcelona, da Academia de Ciencias de Granada e da Real Academia de Ciencias Exactas, Físicas, Químicas e Naturais de Zaragoza.

Ao longo da súa traxectoria desempeñou diversos cargos como o de Presidenta da Sociedade Española de Óptica, e pertenceu a directiva de diversas asociacións como a International Society for Optics and Photonics (SPIE).

Na súa carreira manifestou o seu interese e compromiso na promoción do papel das mulleres na ciencia. É socia da Asociación de Mulleres Investigadoras e Tecnólogas (AMIT) e participa activamente nas actividades do nodo catalán desta asociación (AMIT-cat) e foi unha das fundadoras do Grupo Mulleres na Física da Real Sociedade Española de Física. Este traballo en favor dos dereitos das mulleres foi recoñecido e premiado pola UAB no 2011.

É unha das mulleres cuxa biografía se inclúe no libro *Aragonesas con voz propia*.

Na súa honra *The International Society for Optics and Photonics* (SPIE) entrega o Premio M. Josefa Yzuel Educator Award, en recoñecemento a contribucións excepcionais no campo da educación en óptica.

Premios e recoñecementos
------------------------

En 2012 foi nomeada doutora honoris causa pola Universidade Miguel Hernández de Elxe.

En 2013 recibiu a Orde de Afonso X o Sabio.

Premio de Física da Real Sociedade Española de Física - Fundación BBVA (2014) por unha "traxectoria científica e académica que impulsou notablemente o campo da Óptica a nivel nacional, ademais de estar presente de forma destacada en foros internacionais".

Notas
-----

1. ↑  "María Josefa Yzuel, física". *Mujeres con ciencia* (en castelán). 2015-11-16. Consultado o 2020-05-16.
2. 1 2 3  "María Josefa Yzuel Giménez". *AMIT* (en castelán). 2015-11-09. Consultado o 2020-05-16.
3. ↑  "Publicaciones en Google Academics". Consultado o 30 de abril de 2014.
4. ↑  Escalera Merino, Juan Carlos (1991). "Influencia de filtros de transmisión no uniforme y dependientes de la longitud de onda sobre la calidad de la imagen policromática de los sistemas ópticos (Tesis doctoral)". [*Ligazón morta*]
5. ↑  Octavi López Coronado (Tesis doctoral) (julio de 2007). "Control de la respuesta de un sistema óptico mediante pupilas de transmisión no uniforme y lentes multiplexadas" (PDF).
6. ↑  "Laboratori d'Òptica UAB". Arquivado dende o orixinal o 18 de marzo de 2014. Consultado o 18 març 2013.
7. ↑  "Real Acadèmia de Ciències i Arts de Barcelona". Arquivado dende o orixinal o 03 de agosto de 2016. Consultado o 16 de maio de 2020.
8. ↑  "Academia de Ciencias de Granada". Arquivado dende o orixinal o 18 de marzo de 2014. Consultado o 20 de marzo de 2014.
9. ↑  "International Society for Optics and Photonics".
10. ↑  Domene Benito (2019). *Aragonesas con voz propia*. ISBN 978-84-09-09169-0.
11. ↑  "Premio M. Josefa Yzuel SPIE".
12. ↑  "M. Josefa Yzuel será investida doctora honoris causa por la UMH - UAB Barcelona". *www.uab.cat*. Consultado o 2020-05-19.
13. ↑  "Fundación BBVA- Premios".

Véxase tamén
------------

### Outros artigos

* Mulleres en Física

### Ligazóns externas

* Noticia da investidura como Dra. H.C. pola Universidade Miguel Hernández (UMH) de Elxe
* Real Acadèmia de Ciències i Arts de Barcelona Arquivado 03 de agosto de 2016 en Wayback Machine.
* ¿Por qué tan pocas? María Josefa Yzuel

|  |  |
| --- | --- |
| Control de autoridades | 
* Wd: Q15993795
* WorldCat
* VIAF: 166428396
* BNE: XX1276249
* CANTIC: a11172198
* DBLP: 403
* Dialnet: 788159
* ISNI: 0000000444622506
* ORCID: 0000-0002-7235-5578
* ResearcherID: H-7158-2015

 |